አቶ ብዙአየሁ፡- የኢኮኖሚ ጠበብቶች ፖለቲካና ኢኮኖሚ የተሳሰሩ በመሆናቸው፣ ያለፖለቲካ ኢኮኖሚያዊ መፍትሔ የለም ይላሉ፡፡ ያለኢኮኖሚ የፖለቲካ መፍትሔ የለም ይላሉ፡፡ ስለዚህ ላነሳኸው ጥያቄ መፍትሔው ለእነዚህ ሁለት ዓበይት ጉዳዮች ልዩ ትኩረት ሰጥቶ፣ የአገሪቱ የኢኮኖሚ ጠበብቶች በዚህ ላይ የመፍትሔ ሐሳብ ማፍለቅ ይጠበቅባቸዋል፡፡ ከዚህ በተጨማሪ በግሉ ዘርፍ ልምድ ያላቸውን የአገር ውስጥና የውጭ ባለሙያዎችን ጥናት በማሠራት ሚና ሊጫወቱ ይችላሉ፡፡ በመንግሥት በኩልም ለሕዝቡ የፖሊሲ አማራጮችን በማቅረብ ዘላቂ ሥራ መሥራትን ይጠይቃል፡፡ ምክንያቱም ለአገራችን ዕድገት ቁልፉ ያለው በሚመራንና በሚያስተዳድረን መንግሥት እጅ ነው፡፡ ለዕድገትና ለብልፅግናችን መሠረቱ አገራችን ያላትን ዕምቅ ሀብት ምን እንደሆነ ለይቶ ማወቅና በዚያ ላይ ተመሥርቶ የልማት ምርጫዎቻችንን መወሰን ነው፡፡ ላለማደጋችን ሚስጥር ከተጠናወተን ድህነት የሚያላቅቀንን የዕድገት ቁልፍ ፈትሸን አለማግኘታችንና በዚህ አቅጣጫ መሥራት በነበረብን በጊዜ አለመሥራታችን ነው፡፡ የግሉ ዘርፍ የኅብረተሰባችን አካል እንደ መሆኑ የሚጠበቅበትን የዜግነት ኃላፊነት የሚወጣው በዚሁ የልማት ዕቅድና ፖሊሲ ማዕቀፍ ውስጥ ነው፡፡ በተለይ የግሉ ዘርፍ በታክስ፣ በኢንቨስትመንትና የሥራ ዕድል በመፍጠር ዙሪያ እንደ ግዴታ በመውሰድ አገራችንን ካለባት ችግር ማዳን ይጠበቅበታል፡፡
